SKRIFTLIG FORESPØRGSEL E-2653/01

af Frank Vanhecke (TDI) til Kommissionen

(1. oktober 2001)

Om: Bekæmpelse af terrorisme

Som reaktion på den tiltagende terrorisme i Europa og den øvrige del af verden og nærmere bestemt efter de nylige attentater i USA har Parlamentet, Kommissionen og Rådet tilkendegivet, at der snarest vil blive udformet nye lovbestemte foranstaltninger til bekæmpelse af terrorisme.

Det juridiske arsenal, som Unionen i øjeblikket råder over, er ikke desto mindre særdeles omfattende: der findes utallige beslutninger, henstillinger, konventioner, erklæringer, chartre osv., som i mange tilfælde overlapper hinanden. Under den nylige forhandling om Watson-betænkningen i EP blev der i forslaget til henstilling citeret ikke mindre end 52 eksisterende tekster.

Har Kommissionen til hensigt at gøre noget ved denne overvældende mængde af konventioner og erklæringer med henblik på at sammenfatte dem i et effektivt sæt af overskuelige tekster?

Påtænker Kommissionen at samle alle disse tekster i en strømlinet og kodificeret udgave?

Hvornår vil det i givet fald ske?

Svar afgivet på Kommissionens vegne af António Vitorino

(30. oktober 2001)

Kommissionen fremsatte på det ekstraordinære rådsmøde for justits- og indenrigsministrene den 20. september 2001 i Bruxelles to forslag:

- Et udkast til forslag til rammeafgørelse om bekæmpelse af terrorisme(1), der har hjemmel i artikel 34, stk. 2, litra b), i traktaten om Den Europæiske Union, der tager sigte på at fastsætte mindsteregler for, hvad der udgør strafbare handlinger på terrorområdet og straffene herfor, for derved at gennemføre artikel 31, litra e), i traktaten om Den Europæiske Union. Forslaget indeholder desuden bestemmelser med henblik på at lette det retlige samarbejde. Forslaget indgår som en del af resultattavlen vedrørende fremskridt hen imod oprettelsen af et område med frihed, sikkerhed og retfærdighed i EU; sidste udgave af sidstnævnte dokument blev fremlagt i maj 2001(2).

Forslaget indeholder en lang lister over overtrædelser med angivelse af, hvornår de skal betragtes som terrorhandlinger. Det omfatter også overtrædelser i tilknytning til terrorgrupper. Medlemsstaterne får i henhold til forslaget pligt til at sikre, at disse overtrædelser straffes som terrorhandlinger.

- Et udkast til forslag til rammeafgørelse om den europæiske arrestordre(3) og overgivelsesprocedurerne mellem medlemsstater. Den europæiske arrestordre omfatter tvungen overførelse af en person fra en medlemsstat til en anden. Forslaget om at oprette en europæisk arrestordre indgår også som en del af resultattavlen vedrørende fremskridt hen imod oprettelsen af et område med frihed, sikkerhed og retfærdighed i EU.

Kommissionen foreslår et horisontalt system, der kan erstatte det nuværende udleveringssystem i forbindelse med alle sager og ikke kun bestemte overtrædelser. Mekanismen er baseret på gensidig anerkendelse af retsafgørelser. Den grundlæggende idé er som følger: når myndighederne i en medlemsstat kræver at få udleveret en person enten i medfør af en endelig retsafgørelse, eller fordi personen er part i en strafferetssag, skal dens beslutning anerkendes og gennemføres i hele EU.

Kommissionens forslag udgør et konkret bidrag med henblik på retligt at gennemføre de politiske erklæringer, henstillinger og beslutninger vedrørende terrorisme, der nævnes i den betænkning, det ærede medlem henviser til.

Kommissionen har med andre ord omsat disse politiske målsætninger i en retsforskrift.

Med hensyn til tidsrammen anmodede Rådet (retlige og indre anliggender) den 20. september 2001 det udvalg af højtstående embedsmænd, der blev nedsat i medfør af artikel 36 i traktaten om Den Europæiske Union, at tage skridt til at straks at undersøge de to forslag til bunds, således at Rådet vil kunne opnå omfattende politisk enighed om begge forslag på sit møde den 6.-7. december 2001.

Det Europæiske Råd gav ved sit ekstraordinære møde den 21. september 2001 sin godkendelse af, at der indføres en europæiske arrestordre, og at der vedtages en fælles definition af terrorisme. Arrestordren vil erstatte det nuværende udleveringssystem mellem medlemsstaterne. Den europæiske arrestordre vil følgelig gøre det muligt at overføre eftersøgte personer direkte fra én retsmyndighed til en anden. Samtidig vil de grundlæggende rettigheder og friheder blive sikret.

Det Europæiske Råd gav desuden Rådet (retlige og indre anliggender) til opgave snarest muligt og senest på dets møde den 6.-7. december 2001 at konkretisere aftalen og træffe beslutning om relevante ordninger.

(1) KOM(2001) 521 endelig udg.

(2) KOM(2001) 278 endelig udg.

(3) KOM(2001) 522 endelig udg.